Virallinen lehti nro C 104 , 14/04/1999 s. 0115



B4-0072 ja 0087/99 Päätöslauselma tilanteesta Sierra-Leonessa Euroopan parlamentti, joka - ottaa huomioon aiemmat Sierra-Leonea koskevat päätöslauselmansa, - ottaa huomioon Euroopan unionin 12. tammikuuta 1999 antaman julkilausuman, A. on erittäin huolestunut äskettäisestä sisällissodan puhkeamisesta Sierra-Leonessa hallituksen ja kapinallisten välillä, B. katsoo, että Freetownista on tullut kapinallisten ja armeijan joukkojen välisten erittäin väkivaltaisten kohtausten näyttämö; toteaa, että armeijan joukkoja tukevat länsiafrikkalaiset joukot, joiden on tarkoitus taata presidentti Ahmed Tejan Kabbahin siviilihallinnon turvallisuus, C. toteaa, että välikohtauksilla on ollut jo monta uhria varsinkin siviiliväestön joukossa ja että tilanne Freetownissa on vakava, sillä se on eristetty muusta maasta eikä siellä ole enää juomavettä eikä sähköä; ottaa huomioon, että Freetownissa on 60 000 ihmistä vailla elintarvikkeita, koska taistelut ovat pakottaneet maailman elintarvikeapuohjelman lakkauttamaan elintarvikkeiden jakelun ja koska 90 prosenttia ruoasta on ollut peräisin oman maan sisäpuolelta, D. muistuttaa, että siitä lähtien kun vaaleilla valittu presidentti Ahmed Tejan Kabbah otti vallan maaliskuussa 1998 ja kun juntta ajettiin vallasta useita kuukausia sotilasvallankaappauksensa jälkeen, taistelut Sierra-Leonessa ovat jatkuneet taukoamatta, mikä on koetellut ankarasti maan väestöä, E. muistuttaa Länsi-Afrikan valtioiden talousyhteisön aluetason ponnisteluista rauhanomaisen ratkaisun löytämiseksi Sierra-Leonen kriisiin, F. tuomitsee sotaoikeuden tuomitsemien noin 20 sotilasjuntan jäsenen teloituksen 19. lokakuuta 1998 ilman, että heillä olisi ollut oikeutta valittaa tuomioista vetoomustuomioistuimeen, ja on vakuuttunut siitä, että nämä teloitukset eivät olleet omiaan myötävaikuttamaan rauhanprosessin etenemiseen ja kansallisen sovun löytämiseen, G. ei hyväksy kapinallisten viime aikoina harjoittamaa terroria ja pelottelua siviilejä kohtaan, eikä varsinkaan naisia ja lapsia kohtaan harjoitettua julmuutta, H. on syvästi huolestunut humanitaarisesti vakavasta tilanteesta tuloksena tästä kriisistä, joka ajaa pakolaisia naapurimaihin ja aiheuttaa hätäsiirtolaisuutta maan sisällä; 1. Tuomitsee kapinallisten yrityksen ottaa valta käsiinsä Sierra-Leonessa; 2. Pyytää hallitusta ja etenkin kapinallisia julistamaan pysyvän aselevon ja noudattamaan sitä ja pyytää niitä aloittamaan uudelleen neuvottelut kansallisen sovinnon aikaansaamiseksi ja laatimaan siten puitteet kestävälle rauhalle; 3. Pyytää Euroopan unionia osaltaan myötävaikuttamaan neuvotteluratkaisun löytämiseksi tähän kriisiin; 4. Esittää uudelleen tukensa Länsi-Afrikan valtioiden talousyhteisön jäsenvaltioiden välityspyrkimyksille rauhan palauttamiseksi Sierra-Leoneen; 5. Vaatii sotaakäyviä osapuolia ja etenkin kapinallisia lopettamaan välittömästi siviiliväestöön kohdistetut julmuudet ja tekemään lopun maassa vallitsevasta pelon ilmapiiristä; 6. Muistuttaa Sierra-Leonen hallitukselle, että sen on noudatettava kansainvälisiä velvoitteita, joihin se on sitoutunut ihmisoikeuksien suhteen, ja muistuttaa sitä erityisesti kansainvälisestä siviili- ja poliittisia oikeuksia koskevasta sopimuksesta; pyytää sitä erityisesti noudattamaan kunkin yksilön oikeutta puolueettomaan oikeudenkäyntiin ja säätämään vetoomusmenettelystä sotatuomioistuimen tuomioiden osalta; 7. Pyytää kansainvälistä yhteisöä ja erityisesti Euroopan unionia lisäämään humanitaarista apua Sierra-Leonen väestölle, jota tämä selkkaus on pahoin koetellut; 8. Pyytää painokkaasti konfliktin osapuolia toimimaan täydessä yhteistyössä humanitaarisen avun toimittajien kanssa, jotta Freetowniin ja muualle maahan on mahdollista viedä apua, ja pyytää niitä takaamaan humanitaaristen järjestöjen henkilökunnan turvallisuuden; 9. Pyytää Euroopan unionia toimittamaan apua naapurimaille, jotka joutuvat ottamaan vastaan yhä enemmän sierraleonelaisia pakolaisia; 10. Kehottaa puhemiestään välittämään tämän päätöslauselman komissiolle, neuvostolle, AKT:n ja EU:n yhteisen edustajakokouksen puheenjohtajille sekä Sierra-Leonen hallitukselle ja Länsi-Afrikan valtioiden talousyhteisön jäsenvaltioille.